Ricardus Dei gatia rex Anglie, dux Normannorum, Aquitanorum et comes Andegavorum archiepiscopis, episcopis, abbatibus, comitibus, baronibus, iusticiis, vicecomitibus et omnibus ministris et fidelibus suis Francis et Anglicis salutem. Sciatis nos dedisse et presenti carta nostra confirmasse Deo et ecclesie Sancte Marie Cistercii in puram et perpetuam elemosinam pro anima regis Henrici patris nostri et pro salute anime nostre et matris nostre et omnium antecessorum et successorum nostrorum ecclesiam nostram de Scardelburc cum omnibus capellis et cum omnibus aliis pertinentiis suis de qua elemosina volumus abbates procurari apud Cistercium per tres dies capituli generalis. Si quid vero ultra triduanam procurationem Cisterciensis capituli generalis de omnibus proventibus iamdicte elemosine nostre residuum fuerit in propriis usibus domus Cistercii sicut abbati et fratribus eiusdem domus visum fuerit, statuimus expendi quoniam elemosinam ipsam ab eadem domo Cistercii nullatenus volumus in posterum alienari. Quare volumus et firmiter precipimus quod predicta abbatia Cistercii percipiat, teneat et habeat in perpetuum libere et honorifice integre et plenarie quiete et sine omni molestia et contradictione et diminutione prenominatam ecclesiam de Scardeburc cum omnibus capellis tam illa que ab antiquo in castello est quam ceteris tam intra muros ville quam extra et cum omnibus aliis pertinentiis suis et cum omnibus libertatibus et liberis consuetudinibus suis et cum omnibus terris suis, domibus et decimationibus terre et maris. Et ne aliquando occasione vicarie ecclesie de Scardeburc aliqua contentio vel contradictio adversus ecclesiam Cistercii suboriri possit ius instituendi vicarium et quicquid iuris habebamus in vicaria et quicquid circa hoc retinueramus nobis integre domui Cistercii donamus nichil penitus de omnibus retinentes set et omnibus successoribus nostris et aliis quibuscumque personis factum nostrum perturbandi in elemosinam immittandi occasionem omnimodam penitus amputantes. Abbas autem Cistercii pro arbitrio et voluntate sua vicarium eliget et archiepiscopo presentabit qui vicarius in presentatione sua iurabit super sanctum Euvangelium quod in omnibus fidelibus erit ecclesie Cistercii et procuratori eius nec unquam dampnum vel detrimentum reddituum scienter sustinebit. Quod si in hoc deliquerit et tertio commonitus non emendaverit ei vicaria auferatur. Hoc etiam ad[…]endum decrevimus quod capellani qui in ipsa ecclesia vel in capellis adiacentibus pro tempore deservierint ecclesie Cistercii eodem iuramento fidelitatis astringanter et pro voluntate abbatis Cistercii vel procuratoris eius admittantur vel amoveantur. Volumus preterea et precipimus quod procurator Cistercii dum ecclesia carebit vicario serviri fatiat ecclesie de Scardeburc et redditus omnes recipiat ad usus domus Cistercii et procurationis capituli Cisterciensis donec abbas Cistercii alium vicarium eligat Eboracensi archiepiscopo sicut predictum est presentandum. Et ut hec omnia in perpetuum quiete pacifice et sine omni questu et exactione prenominata domus Cistercii possideat firmiter prohibemus ne aliqua persona seu secularis sive ecclesiastica preter domum Cistercii in tota parochia de Scardeburc capellam erigat aut altare aut aliud aliquid fatiat quod in dampnum vel detrimentum domus Cistercii possit aliquando redundare super forisfacturam decem librarum. Hiis testibus : Gaufr[ido] Eborum archiepiscopo, Ph[…] Dunelm[ensi], H[…] Resbirien[si] episcopis, magistro Maugerio N[…] thesaurio, magistro Rog[erio] de Sancto Edmundo, Guillermo marescallo, Joele de Maena, Gaufrido de Cella, Roberto de Harecort, Matbo[…] de Gautach[…], Britio camerario nostro. Datum per manum E. Elien[si] episcopi apud Lions XIIII die maii anno regni nostri nono.